Konzervatórium (Bratislava, Tolstého 11)

Štúdium

Štúdium na Konzervatóriu v Bratislave trvá 6 rokov. Počas štúdia majú študenti pravidelné vystúpenia a sú v odborných predmetoch komisionálne hodnotení každý polrok na skúškach. Po úspešnom ukončení štvrtého ročníka vykonajú študenti  maturitnú skúškú a po úspešnom ukončení šiesteho ročníka je štúdium zavŕšené absolutóriom (vyššie odborné vzdelanie). Absolventská skúška pozostáva z verejného výkonu z hlavného odboru štúdia, zo skúšky z pedagogickej prípravy a z obhajoby absolventskej písomnej práce. Po úspešnom zložení skúšky dostáva absolvent diplom uznávaný na celom svete ako doklad dovŕšeného profesionálneho umeleckého vzdelania.

Prijímacie konanie

Štúdium je podmienené zložením prijímacích skúšok v marci, na ktorých sa overí rozvojaschopnosť talentu, psychické a fyzické predpoklady na štúdium. Uchádzači sú podrobení skúškam z hlavného predmetu, testom z hudobnej teórie, intonácie, rytmu, slovenského jazyka a z povinného klavíra. V rámci prípravy na skúšky sa môžu uchádzači informovať a vyskúšať si, ako budú skúšky prebiehať, na metodických dňoch, trikrát do roka.

História

Do roku 1919 mladé talenty zo Slovenska navštevovali hudobné učilištia v okolitých mestách Európy, ako Viedeň či Budapešť. Až následné úsilie osobností vtedajšej hudby, ako Mikuláš Schneider-Trnavský, Miloš Ruppeldt, Alois Kolísek a iných, sa postaralo o zmenu. Na prvom zasadnutí jednoty Hudobných stavov na Slovensku v roku 1919 v Žiline sa venovali otázke vytvorenia inštitúcie na výchovu profesionálnych hudobníkov aj v Bratislave.
Škola bola otvorená 6. novembra 1919, s cieľom "Vychovať Slovensku umelcov a učiteľov hudby, a pomáhať tvoriť Slovensku samostatnú hudbu." (zakladateľ a prvý správca konzervatória Miloš Ruppeldt). Pôvodne mala len sláčikové, klavírne, dychové a spevácke oddelenie. Počas svojej existencie škola zriadila viacero nových oddelení a vymenila viacero názvov (1919 "Hudobná škola pre Slovensko", 1928 "Hudobná a dramatická akadémia", 1941 "Štátne konzervatórium v Bratislave", 1960 "Konzervatórium", 2002 "Konzervatórium v Bratislave").
Dnes je Konzervatórium v Bratislave jedných z vyspelých európskych hudobných učilíšť s vlastnými hudobnými telesami, koncertnou a umeleckou činnosťou, spolupracujúce so zahraničím, rozhlasom, televíziou, Slovenskou filharmóniou, SND a inými scénami.
Od svojho vzniku vychovalo konzervatórium mnoho významných slovenských umelcov, ako Eugen Suchoň (ktorého meno nesie aj koncertná sieň konzervatória), Peter Dvorský, Edita Gruberová, Ladislav Chudík a mnohí ďalší.
Od 70. rokov sídli Konzervatórium v Bratislave v hlavnej budove na Tolstého ulici, vyučuje sa aj v susednej budove na ul. Mateja Bellu a v neďalekej budove na starobylej Konventnej ulici.

Umelecké telesá

Symfonický orchester Konzervatória v Bratislave a Zbor Konzervatória v Bratislave sú umelecké telesá študentov Konzervatória v Bratislave, ktoré svojimi vystúpeniami reprezentujú a propagujú európsku hudobnú kultúru a špeciálne slovenskú hudobnú tvorbu a slovenské umelecké školstvo.
Symfonický orchester Konzervatória v Bratislave je 85-členné umelecké teleso študentov z oddelenia strunových, drevených a plechových dychových nástrojov. Medzi jeho umeleckých vedúcich a dirigentov patrili významné osobnosti ako Kornel Schimpl, Gerhard Auer, Zdeněk Bílek, Vladimír Daněk, Adolf Vykydal, Robert Stankovský. Symfonický orchester Konzervatória v Bratislave pravidelne koncertuje v Koncertnej sieni Slovenskej filharmónie, reprezentuje umelecké školstvo Slovenska na významných umeleckých festivaloch v Európe, nahráva pre Slovenský rozhlas a Slovenskú televíziu a premiéroval viaceré diela slovenských skladateľov.
Zbor Konzervatória v Bratislave je komorný zbor študentov a absolventov Konzervatória v Bratislave. Dirigentmi Zboru Konzervatória v Bratislave boli významní slovenskí dirigenti, napr. Ján Strelec, národný umelec Ján Cikker, Imrich Križan, Ladislav Holásek, Ján Klimo. Počas štúdia na konzervatóriu v zbore spievali veľké umelecké osobnosti ako Peter Dvorský, Edita Gruberová, Ján Galla, Jozef Kundlák, Miroslav Dvorský, Martin Babjak, Ľubica Vargicová, Lívia Ághová, Gustáv Beláček, Robert Stankovský, a iní. Zbor je známy nielen na Slovensku, ale poznajú ho aj v mnohých európskych krajinách, v USA, Austrálii, Mexiku, Izraeli, Jordánsku ako úspešných reprezentantov slovenskej kultúry. Pravidelne účinkuje na bohoslužbách v konkatedrále sv. Martina v Bratislave, nahráva pre Slovenský rozhlas a Slovenskú televíziu, spoluúčinkuje aj so Slovenským komorným orchestrom Bohdana Warchala, so Symfonickým orchestrom Slovenského rozhlasu, s orchestrom Cappella Istropolitana a Symfonickým orchestrom Konzervatória v Bratislave.